《过黑松堑》
明代·史谨

盘盘万松堑，山势如井陉。连峰枕其外，险阻由天成。

层阴蔽长空，日影寒易倾。悲风四边起，猿鸟相哀鸣。

我从中国来，至此心魂惊。骨肉虽在眼，相看共吞声。

惭为阮生恸，努力趣前程。西南露天光，喜若辞幽冥。

穿云摘橡栗，远趁狙公行。辛酸不忍弃，所赖全吾生。

俯首视大荒，山要值邮亭。隔林见酒家，百钱沽一升。

价高亦不辞，吾将慰飘零。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。